BOSNA I HERCEGOVINA

REPUBLIKA SRPSKA 

OKRUŽNI PRIVREDNI SUD U BIJELJINI 
Broj: 59 0 Ps 042214 26 Mo 
Bijeljina, 27.5.2026. godine

Okružni privredni sud u Bijeljini, sudija Goran Jović, u pravnoj stvari tužioca-predlagača privremene mjere obezbjeđenja i mjere obezbjeđenja „Krušik“ d.o.o. Bijeljina – u stečaju, Agrotržni Centar bb, Bijeljina, zastupana po stečajnom upravniku Radetu Hadži-Steviću i punomoćniku Nadeždi Stevanović, advokatu iz Bijeljine, protiv tuženog-protivnika privremene mjere obezbjeđenja i mjere obezbjeđenja „Standard Group“ d.o.o. Bijeljina – u stečaju, zastupana po stečajnom upravniku Vesni Jeftić Arsenović iz Bijeljine, ul. 1. Maja br. 26A, vsp. 1.020.728,92 KM, u postupku odlučivanja po prijedlogu za donošenje rješenja o određivanju privremene mjere i mjere obezbjeđenja od 11.5.2026. godine, dana 27.5.2026. godine, donio je: 

RJEŠENjE


ODBACUJE SE prijedlog za određivanje privremene mjere obezbjeđenja i mjere obezbjeđenja od dana 11.5.2026. godine. 
Obrazloženje

Tužilac-predlagač obezbjeđenja podnio je ovom sudu tužbu protiv tuženog-protivnika obezbjeđenja radi utvrđenja osporenog razlučnog prava, koje pravo je osporeno od strane stečajnog upravnika tuženog na ispitnom ročištu održanog dana 27.3.2026. godine u stečajnom postupku nad imovinom tuženog koji se vodi kod Okružnom privrednom sudu u Bijeljini pod brojem 59 0 St 041068 25 St. Tužilac je u postupku stečaja nad imovinom tuženog prijavio ukupno potraživanje u iznosu od 1.048.611,12 KM, od čega je prijavljeno razlučno potraživanje u iznosu od 1.020.728,92 KM, stečajno potraživanje opšteg isplatnog reda u iznosu od 27.882,20 KM, te iznos od 4.387,50 KM na ime troškova sastava prije potraživanja. Razlučno pravo tužilac zasniva na rješenju o izvršenju Okružnog privrednog suda u Bijeljini broj 59 0 Ps 033466 21 Ip od 16.12.2021. godine i rješenju o registraciji Okružnog privrednog suda u Bijeljini broj 059-0-Reg-22-000 185 od 22.3.2022. godine, kojim rješenjem je, a na osnovu rješenja o izvršenju, upisana zabilježba izvršenja (zapljena) na udjelu koji tuženi ima u društvu sa ograničenom odgovornošću „Standard prva“ Bijeljina. Na ispitnom ročištu održanom 27.3.2026. godine stečajni upravnik priznao je potraživanje tužioca u iznosu od 1.052.998,62 KM od čega je iznos od 1.048.611,50 KM svrstao u opšti isplatni red, iznos od 4.387,50 KM svrstao u niži isplatni red, a osporio razlučno pravo povjerioca, pa je tužilac kao povjerilac rješenjem suda upućen na parnicu radi utvrđivanja razlučnog prava, po kom rješenju je tužilac i postupio i dana 26.4.2026. godine pred Okružnim privrednim sudom u Bijeljini podnio tužbu. 

U izvršnom postupku pod brojem predmeta 59 0 Ps 033466 23 Ip 2 gdje se postupak vodi između parničnih stranaka po prijedlogu tužioca, rješenje suda od 27.1.2026. godine prekinut je postupak zbog otvaranja stečaja nad tuženim. Dana 20.3.2026. godine stečajni upravnik tuženog podnio je prijedlog Okružnom privrednom sudu u Bijeljini da u navedenom postupku izvrši brisanje zabilježbe izvršenja, a po kom prijedlogu sud je postupio te dana 30.3.2026. godine donio zaključak kojim je naložio Registru suda da izvrši brisanje zabilježbe izvršenja na osnivačkom udjelu izvršenika koji ima u pravnom licu „Standard prva„ d.o.o. Bijeljina. Na pomenuti zaključak tužilac je izjavio žalbu, koja je žalba od strane suda odbačena kao nedopuštena, a na pomenuto rješenje o odbacivanju ponovo izjavio žalbu Višem privrednom sudu. Postupajući po zaključku suda od 30.3.2026. godine Okružni privredni sud u Bijeljini u postuku registracije donosi rješenje kojim se upisuje brisanje zabilježbe izvršenja, na koje rješenje je tužilac-predlagač izjavio žalbu Višem privrednom sudu.


Odredbom člana 380. stav 2 ZPP-a, a u vezi sa članom 21. ZIP-a, propisano je da je u vrijeme trajanja prekida postupka sud ne može preduzimati nikakve radnje u postupku, pa samim tim sud u izvršnom postupku nije mogao donijeti zaključak od 30.3.2026. godine kojim je naloženo brisanje zabilježbe izvršenja koji izvršenik ima na osnivačkom udjelu „Standard Prva“ d.o.o. Bijeljina. Imajući u vidu da je u ovom postupku podnesena tužba radi utvrđivanja neosnovanosti razlučnog prava tužioca-predlagača obezbjeđenja a koji to svoje pravo crpi iz rješenja o izvršenju Okružnog privrednog suda u Bijeljini broj 59 0 Ps 033466 21 Ip od 16.12.2021. godine i rješenja o registraciji Okružnog privrednog suda u Bijeljini broj 059-0-Reg-22-000 185 od 22.3.2022. godine, tačnije iz upisane zabilježbe izvršenja (zapljene) na udjelima koji tuženi-protivnik obezbjeđenja ima u drugom privrednom društvu, tužilac smatra da je nedozvoljena promjena upisa kod registarskog suda subjekta upisa „Standard Prva“ d.o.o. Bijeljina, koja se odnosi na upisanu zabilježbu izvršenja na udjelima tog društva koji su u vlasništvu tuženog, a sve do pravosnažnog okončanja parničnog postupka. Ukoliko bi se izvršilo brisanje upisane zabilježbe tužilac bi izgubio pravni osnov svog razlučnog prava i pravni status razlučnog povjerioca, odnosno izgubio bi pravo na odvojeno namirenje, a sve prije okončanja predmetnog parničnog postupka koji bi postao bespredmetan brisanjem navedne zabilježbe. 

Shodno navedenom tužilac predlaže da na osnovu člana 269. i 273. stav 1. tačka 1. i 5. ZPP-a sud odredi privremenu mjeru obezbjeđenja, a potom i mjeru obezbjeđenja koja glasi:

„Usvaja se prijedlog za određivanje privremene mjere, odnosno mjere obezbjeđenja tako što se određuje privremena, odnosno mjera obezbjeđenja:

- zabranjuje se stečajnom upravniku tuženog-protivnika obezbjeđenja da preduzima bilo kakve dalje aktivnosti radi brisanja upisane zabilježbe izvršenja (zapljene) na udjelima koje tuženi-protivnik obezbjeđenja ima u Društvu sa ograničenom odgovornošću „Standard Prva” Bijeljina upisane Rješenjem o registraciji Okružnog privrednog suda u Bijeljini broj 059-0-Reg-22-000 185 od 22.03.2022. godine, po osnovu Rješenja o izvršenju Okružnog privrednog suda u Bijeljini broj 59 0 Ps 033466 21 Ip od 16.12.2021. godine

- nalaže se stečajnom upravniku tuženog-protivnika obezbjeđenja da povuče Prijedlog od 20.3.2026. godine za hitno brisanje zabilježbe izvršenja koji je podnio Okružnom privrednom sudu u Bijeljini u predmetu broj 59 0 Ps 033466 23 Ip 2

- zabranjuje se brisanje zabilježbe izvršenja (zapljene) na udjelu koji tuženi-protivnik obezbjeđenja ima u Društvu sa ograničenom odgovornošću ”Standard Prva” Bijeljina upisane Rješenjem o registraciji Okružnog privrednog suda u Bijeljini broj 059-0-Reg-22-000 185 od 22.03.2022. godine po osnovu Rješenja o izvršenju Okružnog privrednog suda u Bijeljini broj 59 0 Ps 033466 21 Ip od 16.12.2021. godine

- zabranjuje se provođenje Rješenja Okružnog privrednog suda u Bijeljini broj 059-0-Reg-26-000 221 od 31.03.2026. godine o upisu brisanja zabilježbe izvršenja (zapljena) na udjelu koji tuženi-protivnik obezbjeđenja ima u Društvu sa ograničenom odgovornošću “Standard Prva” Bijeljina i nalaže se odlaganje njegovog izvršenja sve do pravosnažnog okončanja parničnog postupka koji se kod Okružnog privrednog suda u Bijeljini vodi pod brojem 59 0 Ps 042214 26 Ps ili do druge odluke suda.

Ova privremena mjera obezbjeđenja zabilježiće se u sudskom registru poslovnih subjekata kod Okružnog privrednog suda u Bijeljini kao registarskog suda, kod subjekta upisa Društva sa ograničenom odgovornošću „Standard Prva“ Bijeljina.

Nalaže se tuženom-protivniku obezbjeđenja da tužiocu-predlagaču obezbjeđenja nadoknadi troškove postupka po prijedlogu za određivanje privremene mjere obezbjeđenja“.

Rješavajući po prijedlogu tužilaca kao predlagača privremene mjere obezbjeđenja i mjere obezbjeđenja, ovaj sud je utvrdio da ista nije dozvoljena iz sljedećih razloga:


Tuženi u predmetnoj pravnoj stvari jeste „Standard Group“ d.o.o. Bijeljina – u stečaju sa postavljenim tužbenim zahtjevom kojim se utvrđuje da tužilac d.o.o. „Krušik“ -u stečaju ima razlučno pravo i pravo na odvojeno namirenje u stečajnom postupku koji se vodi nad tuženim „Standard Group“ d.o.o. Bijeljina – u stečaju kod Okružnog privrednog suda u Bijeljini pod brojem 59 0 St 041068 25 St, te se nalaže stečajnom upravniku izmjena tabele prijavljenih i priznatih potraživanja, kao i da nadoknadi troškove parničnog postupka. 

Predloženom privremenom mjerom i mjerom obezbjeđenja, traži se da se u parničnom postupku, do njegovog pravosnažnog okončanja, odnosno do naredne odluke suda zabrani stečajnom upravniku tuženog-protivnika obezbjeđenja da preuzima bilo kakve aktivnosti radi brisanja upisane zabilježbe izvršenja (zapljene) na udjelima koje tuženi-protivnik obezbjeđenja ima u „Standard Prva“ d.o.o. Bijeljina upisane Rješenjem o registraciji Okružnog privrednog suda u Bijeljini broj 059-0-Reg-22-000 185 od 22.3.2022. godine, a po osnovu rješenja o izvršenju istog suda broj 59 0 Ps 033466 21 Ip od 16.12.2021. godine, da se naloži stečajnom upravniku da povuče prijedlog od 20.3.2026. godine radi hitnog brisanja zabilježbe izvršenja, da se zabrani brisanje zabilježbe izvršenja (zapljene) kako je prethodno navedeno, te da se zabrani provođenje rješenja Okružnog privrednog suda u Bijeljini broj 059-0-Reg-26-000 221 od 31.3.2026. godine, a sve do okončanja parničnog postupka koji se vodi pred Okružnim privrednim sudom u Bijeljini pod brojem predmeta 59 0 Ps 042214 26 Ps ili do druge odluke suda.

Dakle, prema sadržaju prijedloga za određivanje privremene mjere i mjere obezbjeđenja ista se djelimično odnosi na tuženog i na registarski sud. 


Za odlučivanje o prijedlogu sudske mjere obezbjeđenja mjerodavan je Zakon o stečaju („Službeni glasnik Republike Srpske“, broj 16/16), a ne Zakon o parničnom postupku (Službeni glasnik Republike Srpske br. 58/03, 85/03, 74/05, 63/07, 49/09, 61/13, 27/24  – u daljem tekstu: ZPP).

U skladu sa navedenim sud u ovom postupku ne utvrđuje da li su ispunjeni kumulativni uslovi iz odredbe člana 269. ZPP za odlučivanje o sudskoj mjeri obezbjeđenja, jer Zakon o parničnom postupku nije mjerodavno za odluku o ovom prijedlogu. 


Odredbom člana 105. do 118. Zakona o stečaju propisano je koje su pravne posljedice otvaranja stečajnog postupka. Članom 112. stav 1. Zakona o stečaju je propisano da nakon otvaranja stečajnog postupka stečajni povjerioci ne mogu protiv stečajnog dužnika tražiti prinudno izvršenje, niti tražiti osiguranje na dijelovima imovine koja ulazi u stečajnu masu. 


Ovim zakonskim odredbama jasno je propisano da se u postupku stečaja nad stečajnim dužnikom ne mogu određivati sudske mjere obezbjeđenja. Ovo iz razloga, jer se potraživanja stečajnih povjerilaca mogu ostvarivati samo u postupku stečaja, na način kako je to Zakonom o stečaju propisano i cilj postupka stečaja je ravnomjerno namirenje svih stečajnih povjerilaca. 


Stečajni upravnik ima zakonsku obavezu da vodi računa i upravlja imovinom stečajnog dužnika koja čini stečajnu masu. U cilju odražavanja i povećavanja stečajne mase, samo stečajni sudija, u skladu sa odredbom člana 57. Zakona o stečaju može u stečajnom postupku da odredi mjere obezbjeđenja radi obezbjeđenja buduće stečajne mase i to mjere koje su taksativno navedene u stavu 2. odredbe člana 57. Zakona o stečaju.


U skladu sa naprijed navedenim u parničnom postupku, koji je proizašao iz postupka stečaja, ne može se određivati sudska mjera obezbjeđenja na stečajnom masi stečajnog dužnika, iz koga razloga je zahtjev predlagača nedozvoljen.


Samim tim i zahtjev za određivanje privremene mjere obezbjeđenja je nedozvoljen. 


Isto mišljenje izraženo je u odluci Višeg privrednog suda broj 59 0 Ps 039652 24 Mož od 13.8.2024. godine.


Imajući u vidi sve prethodno navedeno sud je svoju odluku donio kao u izreci ovog rješenja.












Sudija









                   Goran Jović
Pouka o pravnom lijeku:                                                                                  

                     

Protiv ovog rješenja može se izjaviti žalba u roku                                       

od 15 dana od dana dostave pismenog prepisa,

Višem privrednom sudu, putem ovoga suda. 
2

